Felipe Ganly på 25 år smiler bredt, da han træder ind på Skolen på Islands Brygge i København. I hånden har han det valgkort, han for en uge siden fik med posten.

- Jeg er lidt spændt, siger han, inden han går mod valgbordet og får udleveret sine stemmesedler.

Kommunalvalget påvirker mit liv og min hverdag. Så det har faktisk en betydning, hvor jeg sætter krydset. Felipe Ganly, argentiner bosat i Danmark

Felipe Ganly har boet og arbejdet i Danmark siden januar måned og er en af de 200.000 EU-borgere, der i dag har mulighed for at stemme til kommunalvalget rundt om i landets kommuner.

Han har gjort sig mange overvejelser op til valget. I begyndelsen tænkte han faktisk, at han ikke ville stemme, fordi han ikke mente, at han havde nok viden om dansk politik og de mange partier.